**Høring i Stortingets arbeids- og sosialkomité – 18.januar 2018**

**Fellesforbundet er sterkt bekymret over ansettelsesvilkårene i bemanningsbransjen. Den store bruken av innleie i noen av våre bransjer – og særlig i byggebransjen – er dypt urovekkende. Det er derfor på tide å begrense bemanningsbransjens utfoldelsesmuligheter i norsk arbeidsliv. I et næringsliv med knallhard konkurranse vil ikke nødvendigvis hver enkelt bedrift klare å ta riktige valg, og vi trenger en overordnet politikk og tiltak som ivaretar kjerneelementene i den norske arbeidslivsmodellen. Situasjonen er alvorlig, og det haster å gjøre noe.**

Ingen steder i norsk arbeidsliv er maktforholdene mer ulike enn i bemanningsbransjen. Arbeidstakerne jobber i realiteten på nåde, uten lønn mellom oppdrag, og de er i hovedsak utenlandske. Bergen tingrett slo i mars 2017 fast at seks fast ansatte uten garantilønn i bemanningsforetaket Clockwork var ulovlig midlertidig ansatt. Fellesforbundet erfarer nå at bemanningsforetakene tilbyr ansatte nye kontrakter med fast ansettelse på deltid, hvor arbeidstida gjennomsnittsberegnes over ett år, selv om de leies ut til bransjer hvor deltid så å si ikke forekommer. Arbeidsgivernes motivasjon er helt klart å fortsatt unngå å betale lønn mellom oppdrag. De ansatte vet ikke når de skal jobbe før kort tid i forveien, og må ifølge kontrakten alltid være tilgjengelige for oppdrag fra bemanningsforetaket.

Realiteten er dermed at leiearbeidernes situasjon bare er minimalt forbedret når det gjelder forutsigbarhet for arbeid og inntekt. I et intervju i VG våren 2017 uttrykte statsråd Anniken Hauglie at det er viktig at *«En arbeidstaker som er fast ansatt skal ikke måtte lure på hvilken inntekt hun har å rutte med fra uke til uke».* En deltidsstilling hvor arbeidstiden gjennomsnittsberegnes gir ikke slik kunnskap. Arbeidsmiljøloven må derfor endres slik at det ved faste ansettelser stilles krav til arbeidsplan som gir en forutsigbar ukentlig eller månedlig arbeidstid.

Dagens regler om innleie utover lovens hovedregel fungerer ikke etter intensjonen. Vi mener derfor at bedriftenes adgang til å inngå avtaler om innleie må begrenses ytterligere. Vi er ikke imot at det leies inn ordinære vikarer og erkjenner også at det i noen bransjer er et periodevis behov for innleie utover lovens hovedregel. Men bedriftenes behov for fleksibilitet må ikke undergrave prinsippet om faste ansettelser. Det er partene som har de beste forutsetningene for å avtale gode løsninger for sin bransje. Derfor må arbeidsmiljølovens § 14-12 (2) endres, slik at avtaler om tidsbegrenset innleie bare kan inngås der det er hjemlet i en *landsomfattende overenskomst*.

Strengere reguleringer har liten hensikt dersom de ikke følges opp og kontrolleres. Vi vet at dagens innleieregelverk i stor grad neglisjeres. Arbeidstilsynet må derfor pålegges å føre tilsyn med ulovlig innleie og må kunne sanksjonere kraftig ved brudd. Det bør også innføres kollektiv søksmålsrett ved brudd på regelverket.

Fellesforbundet mener at situasjonen i byggebransjen er så alvorlig at det så snart som mulig bør innføres et midlertidig forbud mot innleie fra bemanningsforetak. Altså en nullkvote. Det bør vurderes nærmere om et slikt forbud skal omfatte hele eller deler av landet. Adgangen til innleie mellom produksjonsbedrifter vil fortsatt gi betydelig rom for fleksibilitet i bransjen.

Vi er glade for at det nå foreligger flere representantforslag som både vil gi leiearbeiderne mer forutsigbarhet for arbeid og inntekt, og som vil begrense omfanget av innleie. Vi mener at Arbeiderpartiets forslag gir den mest helhetlige løsningen, og at det i stor grad fanger opp de vesentligste elementene i de andre forslagene.